b'\n_START_ARTICLE_\nSaska Saarikoski\n_START_SECTION_\nNuoruus ja opinnot\n_START_PARAGRAPH_\nSaarikoski valmistui ylioppilaaksi vuonna 1983 ja k\xc3\xa4vi Sanoman toimittajakoulun 1986.\n_START_SECTION_\nUra\n_START_PARAGRAPH_\nSaarikoski oli p\xc3\xa4\xc3\xa4toimittajana Ylioppilaslehdess\xc3\xa4 vuosina 1988\xe2\x80\x931989 ja Ydin-lehdess\xc3\xa4 1990\xe2\x80\x931995 sek\xc3\xa4 toimittajana Suomen Kuvalehdess\xc3\xa4 1995\xe2\x80\x931998. Helsingin Sanomien toimittajana Saarikoski on ty\xc3\xb6skennellyt vuodesta 1998. Vuosina 2005\xe2\x80\x932011 h\xc3\xa4n toimi Helsingin Sanomien kulttuuriosaston esimiehen\xc3\xa4. H\xc3\xa4n on toiminut my\xc3\xb6s Pressiklubi-keskusteluohjelman vaihtuvana journalistij\xc3\xa4senen\xc3\xa4._NEWLINE_Vuoden 2016 Yhdysvaltain presidentinvaalien aikaan Saarikoski asui Yhdysvalloissa Yhdysvaltain-kirjeenvaihtajana toimineen vaimonsa Laura Saarikosken kanssa.  Samana vuonna Saarikosket julkaisivat Donald Trumpia ja vaaleja k\xc3\xa4sittelev\xc3\xa4n kirjan Trump \xe2\x80\x93 Mies kuin Amerikka. Saarikoski kommentoi edelleen Yhdysvaltain asioita ja Trumpia Helsingin Sanomissa.\n_START_SECTION_\nTunnustukset\n_START_PARAGRAPH_\nVuonna 2011 Saarikoskelle my\xc3\xb6nnettiin Helsingin Sanomain S\xc3\xa4\xc3\xa4ti\xc3\xb6n stipendi Reuters Institute for the Study of Journalismissa opiskeluun. Vuonna 2014 Saarikoski sai Bonnierin Vuoden journalisti -palkinnon vuodelta 2013. H\xc3\xa4n sai samana vuonna my\xc3\xb6s Svenska folkskolans v\xc3\xa4nnerin my\xc3\xb6nt\xc3\xa4m\xc3\xa4n Brobyggarprisetin (Sillanrakentajapalkinto) P\xc3\xa4iv\xc3\xa4 p\xc3\xa5 svenska -tapahtuman ideoinnista. Saarikosken kirjoittama lastenkirja Meid\xc3\xa4n is\xc3\xa4 on hammaspeikko (2013) oli Arvid Lydecken -palkintoehdokkaana.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nSaarikosken vanhemmat olivat kirjailija Pentti Saarikoski ja toimittaja Leena Larjanko. Saarikosken puoliso oli 1988\xe2\x80\x932005 kirjailija Anja Snellman. Vuodesta 2007 Saarikoski on ollut naimisissa toimittaja Laura Saarikosken, o.s. Pekonen, kanssa. Saarikoskella  on nelj\xc3\xa4 lasta, joista kaksi tyt\xc3\xa4rt\xc3\xa4 Anja Snellmanin kanssa. Saska Saarikosken sisarpuoli on folkloristiikan tutkija Helena Saarikoski ja velipuoli taidemaalari Juri Saarikoski.'